钦定古今图书集成/明伦汇编/交谊典/第054卷 > 《先天酺宴序》张说
## 钦定古今图书集成/明伦汇编/交谊典/第054卷 > 《先天酺宴序》张说

“先天初祀，孟冬十月，东都留守韦公寅奉圣朝，述宴
嘉旨”，乃合洛京之五省，招河尹之二县，将吏咸集，佩
璋有序，锵锵济济，偘偘訚訚，供张于兴教之门，式酺
宴也。原夫乐生于心，非因结风之奏；和达于气，无待
阳春之节。盖泽之所及者深，则情之所感者远。国家
天地一统，君臣百年，朝荣旧德之绪，野服先畴之业。
“元化渐渍，洪恩既久，太上功成不宰，夏后命子之初，
皇帝孝理无为，汉祖事亲之日，先尧舜之天属，见文
武之同时，前古未逢，斯人何幸！”是日六乐振作，万舞
苒弱，鸟兽徘徊，士女踊跃，则知众庶观听之所乐也；
旨酒络绎，大庖燔炙，芳溢风烟，醉流阡陌，则知衣冠
酣畅之所适也。由近而视远，万国之庆皆然；自明而
察幽，三灵之欢可接。若夫吟咏德泽，播越仁声，斯固
《雅》《颂》之馀风，政教之遗美。固我词客，安可阙如。赋诗
展事，垂列于后。